**Közös nyilatkozat az energiaügyi együttműködés megerősítéséről**

Mi, a Résztvevő Államok képviselői: Volkan Bozkır, Ivica Dačić, Nikos Kotzias, Nikola Poposki és Szijjártó Péter, 2015. április 7-ei találkozónkat követően az alábbi közös nyilatkozatot tesszük:

Szem előtt tartva, hogy az energiaellátás biztonságáról szóló együttműködés hozzájárulna az országaink közötti jószomszédi kapcsolatokhoz és az állampolgárok jólétéhez;

Kiemelve a megbízható, folyamatos és megfizethető energiaforrások, kiemelten a földgáz, biztosításának fontosságát az országok állampolgárai és ipara számára, és a régióinkba való befektetések vonzását a gazdaság és a foglalkoztatottság növekedése érdekében

Figyelembe véve az európai alapok szerepét a közép- és délkelet- európai infrastrukturális projektek kidolgozásában, a nyugat-európai szintű diverzifikáció elérésében, amely cserébe jelentősen hozzájárulna Európa átfogó energiabiztonságához és ennek megfelelően az Európai Unió közös felelőssége kell, hogy legyen;

Megjegyezve, hogy számos földgáz infrastruktúra projektet jelenleg hajtanak végre vagy tervezik azt a jövőben a földgáz ellátás nemzeti és regionális szintű javítása érdekében;

Az országaink közötti földgáz rendszerek összekapcsolásainak növelésével kapcsolatos célunkat illetően;

Kifejeztük támogatásunkat egy kereskedelmi szempontból is életképes útvonal-és forrás diverzifikáció megteremtéséhez a Török Köztársaságból országaink területein keresztül való földgázszállításhoz Közép- és Délkelet-Európa országaiba, továbbá olyan országokba, amelyek lehetővé teszik a Résztvevő Államok számára, hogy:

* támogassák Törökország, az Európai Unió és az Energia Közösség Szerződő Felei energiapiacait a Déli Gázfolyosó révén;
* regionális gazdaságfejlesztést megvalósító új lehetőségeket dolgozzanak ki országaink földgáz infrastruktúráinak összekapcsolásával, európai uniós pénzügyi támogatással;
* az együttműködés jegyében üdvözöljék a régió ezen erőfeszítésekben részt venni szándékozó országait;
* kiegészítsék a földgáztárolók működtetését a kereskedelem előmozdításának céljából, szezonális egyensúly biztosításával és gázellátási zavar esetén az ellátás biztonságának növelésével

Egyetértve, hogy jelen Nyilatkozat csak politikai szándékot rögzít, és hogy további eszmecsere és párbeszéd szükséges az egyes Résztvevő Államok, valamint az érdekelt vállalatok között felmerülő konkrét kérdések tekintetében.

A nyilatkozat elfogadásának dátuma: Budapest, 2015. április 7.